ভিক্টোরিয়া মেমোরিয়ালের সাদা মার্বেলে সবুজ ছোপ পড়ছে। তিন-চারটি জায়গায় এই ছোপ দেখে টনক নড়েছে বিশেষজ্ঞদের। দূষণের কারণেই মার্বেলের রং ক্রমশ পাল্টে যাচ্ছে বলে মনে করছেন তাঁরা। তাই এর ‘যৌবন’ রক্ষার প্রচেষ্টায় এবার মুলতানি মাটির শরণ নিয়েছেন বিশেষজ্ঞেরা।
শুধু মুলতানি মাটি নয়। তার সঙ্গে খাওয়ার সোডাও থাকছে। শহরের ঐতিহ্যবাহী এই স্মৃতিসৌধের রূপচর্চায় এখন এই দু’টি উপাদনের মিশ্রণই ব্যবহার করা হচ্ছে বলে জানাচ্ছেন ‘হেরিটেজ’ বিশেষজ্ঞদের একাংশ। 
প্রসঙ্গত, ভিক্টোরিয়ার সংস্কারের দায়িত্বে রয়েছে কেন্দ্রীয় সরকারের অধীনস্থ সংস্থা ‘ন্যাশনাল বিল্ডিংস কনস্ট্রাকশন কর্পোরেশন লিমিটেড’ (এনবিসিসি)। কয়েকমাস ধরেই সংস্থাটি ভিক্টোরিয়া সংস্কারের কাজ করছে। সম্প্রতি বিশেষজ্ঞদের একাংশের নজরে এসেছে, দূষণের কারণে ভিক্টোরিয়ার কয়েক জায়গার পাথর সবুজ হয়ে যাচ্ছে। তাঁদের বক্তব্য, ভিক্টোরিয়া শহরের মধ্যে অন্যতম ‘ঘন ট্র্যাফিক জোনে’ অবস্থিত হওয়ার কারণে প্রতিদিনই ধূলিকণা মার্বেলে এসে জমা হচ্ছে। তার ফলেই জৌলুস হারাচ্ছে মার্বেল। তখনই সিদ্ধান্ত নেওয়া হয় মুলতানি মাটি এবং খাওয়ার সোডার মিশ্রণের সাহায্যে পরিচর্যার।
বিশেষজ্ঞেরা জানাচ্ছেন, ভিক্টোরিয়ার সৌন্দর্য ফেরাতে পুরোপুরি প্রাকৃতিক পদ্ধতির উপরেই তাঁদের ভরসা করতে হচ্ছে। কারণ, এমন কোনও রাসায়নিক ব্যবহার করা যাবে না, যাতে ভিক্টোরিয়ার পাথরের ক্ষতি হয়। তাই আপাতত সবুজ ছোপওয়ালা জায়গায় দশ-বারোদিন ধরে মিশ্রণটি লাগিয়ে রাখা হচ্ছে। সাদা মার্বেলে যে দূষিত পদার্থ জমা হয় তা শুষে নিচ্ছে ওই মিশ্রণ। পরে মিশ্রণটি নিজে থেকেই খসে পড়ছে। তারপর জল দিয়ে মার্বেল ধুয়ে দেওয়া হচ্ছে। এনবিসিসি’র এক উচ্চপদস্থ আধিকারিকের কথায়, ‘‘ভিক্টোরিয়ার সংস্কারের সময় আমাদের একটা কথাই মাথায় রাখতে হচ্ছে, মার্বেলের যেন কোনও ক্ষতি না হয়। তাই পুরোপুরি মুলতানি মাটির মিশ্রণ ব্যবহার করা হচ্ছে।’’
তবে শুধুমাত্রই দূষণের কারণে এই সবুজ ছোপ পড়ছে মার্বেলে, তা মানতে রাজি নন বিশেষজ্ঞদের একাংশ। হেরিটেজ বিশেষজ্ঞ ও রাজ্য হেরিটেজ কমিশনের প্রাক্তন সদস্য পার্থরঞ্জন দাস বলেন, ‘‘দু’টি মার্বেল জোড়ার সময় যে কপার ক্লিপ ব্যবহার করা হয়েছে, সেটাই জলবায়ুর সং‌স্পর্শে এসে সবুজ রং নিচ্ছে। সম্প্রতি ভিক্টোরিয়া কর্তৃপক্ষ এ ব্যাপারে আমাকে রিপোর্ট জমা দিতে বলেছেন। আগামী কয়েকদিনের মধ্যেই তা দিয়ে দেব।’’ ভিক্টোরিয়া মেমোরিয়ালের কিউরেটর-সেক্রেটারি জয়ন্ত সেনগুপ্ত বলেন, ‘‘দূষণের কারণে মার্বেলের সাদা ভাব অনেক জায়গায় হারিয়েছিল ঠিকই। কিন্তু তা ফিরিয়ে আনার কাজ প্রায় শেষের দিকে। ভিক্টোরিয়া মেমোরিয়াল সংস্কারের একটা অংশ হিসাবেই এই কাজ করা হয়েছে।’’